भौतिक पूर्वाधार र खेलाडीमा लगानी गर्न ढिलाइ गर्नुहुन्न : कप्तान पौडेल
नेपाली पुरुष राष्ट्रिय क्रिकेट टोलीका कप्तान रोहितकुमार पौडेलले क्रिकेटको लागि भौतिक पूर्वाधार र खेलाडीमा लगानी गर्नुपर्ने बताएका छन् । उनले भौतिक पूर्वाधार र खेलाडीमा लगानी गर्ने उचित समय आइसकेको बताएका हुन् । 
काठमाडौँ — नेपाली पुरुष राष्ट्रिय क्रिकेट टोलीका कप्तान रोहितकुमार पौडेलले क्रिकेटको लागि भौतिक पूर्वाधार र खेलाडीमा लगानी गर्नुपर्ने बताएका छन् । उनले भौतिक पूर्वाधार र खेलाडीमा लगानी गर्ने उचित समय आइसकेको बताएका हुन् । एसिया कपमा सहभागी भई स्वदेश फर्किएपछि त्रिभुवन अन्तर्राष्ट्रिय विमानस्थलमा कप्तान पौडेलले खेलाडीलाई अभ्यास गर्नका लागि फरक-फरक स्थान नहुँदा समस्या भएको बताए । खेलाडीको स्तरवृद्धि गर्नका लागि लगानी बढाउनुपर्ने उनको आग्रह थियो । एसिया कपमा भारत र पाकिस्तानसँग खेल्ने सपना पूरा हुनुका साथै धेरै कुरा सिक्न पाइएको उनले बताए ।‘इन्डिया र पाकिस्तानसँग खेल्ने रहर जुन थियो, त्यो पूरा भएको छ । सबैले राम्रो महसुस गरिरहको छन् । यो वर्ष हाम्रो लागि राम्रो भयो । हामीले र कोच, समर्थक सबैको साथ र सहयोग पायौँ,' उनले भने, 'विश्वकै उत्कृष्ट बलरले बल फालिँरहँदा हाम्रो तर्फबाट राम्रो खेल्दा पोजेटिभ फिल भइरहेको थियो । नयाँ अनुभव लिएका छौँ । अब हाइ टाइम भइसक्यो, अब इन्फास्ट्रक्चरमा लगानी गर्नुपर्छ । एउटै स्ट्रक्चरमा सबैले अभ्यास गरिरहनुपरेको छ । स्पशेली पिचहरू भए, ग्राउण्ड भए अभ्यास गर्न सकिन्छ । सबैले खेलाडीमा लगानी गरेमा राम्रो हुन्छ ।’नेपालका ओपनिङ ब्याटर आसिफ शेखले राम्रो टिमसँग खेलेर राम्रो स्कोर बनाउँदा आत्मविश्वास बढेको अनुभव सुनाए । उनले भने, ‘राम्रो टिमसँग राम्रो स्कोर गर्दा आत्मविश्वास बढेको छ । विराट कोहोलीले हामीलाई मेडल लगाइदिँदा धेरै नै प्राउड फिल भयो ।’